
Tisztelt Képviselő-testület!
A Filadelfia Segítő Szolgálat 2006-ban alakult meg azzal a céllal, hogy a szociális alapszolgáltatások területén, a környező településeken felmerülő igényeket és hiányokat a feladatok megfelelő szervezésével, azokat gazdaságosan, összehangoltan, hatékonyan és magas színvonalon lássa el.

A 2013-as év során a legfontosabb változást az alapellátások és a bentlakásos intézmény integrációja jelentette. 2013. 09. 05.-től Magyarországi Baptista Egyház Filadelfia Integrált Szociális Intézményként működünk, rövidített neve MBE Filadelfia ISZI. Az Intézmény székhelye: 6200 Kiskőrös, Szűcs J. u. 12. 

Az Intézmény telephelyei a következők:

· 6200 Kiskőrös, Kossuth L. u. 27.

· 6200 Kiskőrös, Szűcs J. u. 8.

· 6400 Kiskunhalas, Bajcsy-Zs. u. 26.

· 6100 Kiskunfélegyháza, Ady E. u. 17.

Az MBE Filadelfia ISZI a szociális igazgatásról és szociális ellátásokról szóló 1993. évi III. törvény (továbbiakban Szt.), valamint a személyes gondoskodást nyújtó szociális intézmények szakmai feladatairól és működési feltételeiről szóló 1/2000. (I. 7.) SzCsM rendelet alapján végzi tevékenységét.

Az Intézmény által biztosított szolgáltatások és az ellátási területek a következők:

1. Idősek bentlakásos ellátása – Magyarország közigazgatási területe

2. Étkeztetés – Kiskőrös és Kiskunhalas kistérség

3. Házi segítségnyújtás - Kiskőrös és Kiskunhalas kistérség

4. Jelzőrendszeres házi segítségnyújtás – Kiskőrös és Kiskunhalas Kistérség területe

5. Közösségi ellátás Szenvedély és Pszichiátriai betegek részére: – Kiskőrös és Kiskunfélegyháza Kistérség területe

6. Fogyatékos Személyek Nappali Ellátása – Kiskőrös és Kiskunhalas Kistérség területe

7. Tanyagondnoki szolgálat – Kiskőrös és Soltvadkert külterületi egységei

8. Támogató szolgálat – Kiskőrös és Jánoshalma kistérség

9. Idősek nappali ellátása – Kiskőrös város közigazgatási területe

10. Családsegítő szolgálat - Kiskőrös város közigazgatási területe 

Jelen beszámolóban a következő ellátások 2013-as évi szakmai tevékenységét szeretnénk bemutatni:

· Jelzőrendszeres házi segítségnyújtás

· Házi segítségnyújtás

· Étkeztetés

· Idősek nappali ellátása

· Családsegítés

· Fogyatékos személyek nappali ellátása

Jelzőrendszeres házi segítségnyújtás

A jelzőrendszeres házi segítségnyújtás az időskorú, valamint a fogyatékos személyek részére biztosított olyan ellátási forma, amelynek segítségével fenntartható az ellátást igénybevevő saját lakókörnyezetében történő biztonságos életvitele, továbbá megelőzhetők olyan sorozatos krízis helyzetek, amelyek a későbbiekben bentlakásos intézményi elhelyezést indukálhatnak. A szolgáltatás a segítő munka jellegéből adódóan szorosan összefügg, és ezért ráépül a házi segítségnyújtásra. A házi segítségnyújtásban dolgozó gondozók szakmai tapasztalatait és tudását felhasználva folyamatos készenléti rendszerben működik.

Az alap szolgáltatás igénybevételének feltétele, hogy az igénylő mentális és fizikai állapota olyan legyen, amely lehetővé teszi a rendszer adekvát használatát. A jelzőrendszeres házi segítségnyújtás az ellátott részére biztonságot nyújt, oldja a magánytól és a tehetetlenségtől való szorongás és félelem érzését. A jelzőrendszeres házi segítségnyújtás megszervezésével a szociális gondozó számára lehetőség nyílik arra, hogy azonnal, vagy nagyon rövid idő alatt a szolgáltatást igénybevevő lakásán segítséget nyújtson egy – egy kialakult krízishelyzet megoldásában.

Készülékre való jogosultság feltételei:

· Egyedül élő 65 év feletti személy

· Egyedül élő súlyosan fogyatékos, vagy pszichiátriai beteg személy

· Kétszemélyes háztartásban élő 65 év feletti, ill. súlyosan fogyatékos v. pszichiátriai beteg személy, ha egészségi állapota indokolja a szolgáltatás folyamatos biztosítását.

A készülékek kitelepítése 2010 márciusában kezdődött. 2013.12.31. napján Kiskőrös városban és térségében 111 készülék volt kitelepítve.

Kihelyezett készülékszámok települések szerint:

Kiskőrös

40

Imrehegy

33

Kaskantyú

38

Kiskőrös városban jelzőrendszeres házi segítségnyújtás ellátottainak összetétele 2013. 12. 31.-én:

	Nem, életkor
	40-59
	60-64
	65-69
	70-74
	75-79
	80-89
	90-x
	Összesen:

	Férfi
	1
	0
	0
	0
	2
	3
	1
	7

	Nő
	0
	1
	2
	5
	9
	13
	3
	33

	Összesen
	1
	1
	2
	5
	11
	16
	4
	40


A Szolgálat a Jelzőrendszeres Házi Segítségnyújtás állami finanszírozása körül kialakult bizonytalanság miatt az előző években működtetett 364 készülékből 2013-ban már csak 160-at készüléket működtetett, ezekről összesen a tavalyi évben 84 riasztást adtak le. A szolgáltatás továbbra is térítésmentes.

Házi segítségnyújtás

A házi segítségnyújtás olyan gondozási forma, amely az ellátást igénybe vevő önálló életvitelének fenntartását - szükségleteinek megfelelően - lakásán, lakókörnyezetében biztosítja.

A Szt. 63. § (1) értelmében:   

„Házi segítségnyújtás keretében kell gondoskodni azokról a személyekről, akik otthonukban önmaguk ellátására saját erőből nem képesek és róluk nem gondoskodnak, azokról  a pszichiátriai betegekről, fogyatékos személyekről, valamint szenvedélybetegekről, akik állapotukból adódóan az önálló életvitellel kapcsolatos feladataik ellátásában segítséget igényelnek, de egyébként önmaguk ellátására képesek, azokról az egészségi állapotuk miatt rászoruló személyekről, akik ezt az ellátási formát igénylik, azokról a személyekről, akik a rehabilitációt követően a saját lakókörnyezetükbe történő visszailleszkedés céljából támogatást igénylenek önálló életvitelük fenntartásához.”

A szociális gondozó feladatainak ellátása során segítséget nyújt ahhoz, hogy kliensének fizikai, mentális és szociális szükséglete biztosított legyen.

A szociális gondozást a kliens saját környezetében, korának, élethelyzetének és egészségi állapotának megfelelően, a meglévő képességek fenntartásával és fejlesztésével kell biztosítani.

A törvényben előírtaknak megfelelően, Kiskőrös városban, a házi segítségnyújtás keretében gondoskodunk:

· azokról az időskorú személyekről, akik otthonukban önmaguk ellátására saját erőből nem képesek és róluk nem gondoskodnak

· azokról az egészségi állapotuk miatt rászoruló személyekről, akik ezt az ellátási formát igénylik,

· azokról a személyekről, akik a rehabilitációt követően a saját lakókörnyezetükbe történő visszailleszkedés céljából támogatást igényelnek önálló életvitelük fenntartásához
A területen dolgozó gondozók napi szakmai feladatai:

· az ellátottak meghallgatása, tájékoztatása

· az adott ellátott házi segítségnyújtásban részesítése: személyi higiéné biztosítása, bevásárlás, orvoshoz kísérés, gyógyszer felíratás, igénylők meleg étellel történő ellátása,

· támogatásokhoz való hozzájutás elősegítése, ügyintézés,

· lelki segítségnyújtás,

· egészségügyi szakképesítést nem igénylő ápolási feladatok ellátása: vérnyomás-mérés, gyógyszer kiadagolása, ellenőrzése, átmozgatás, egészségügyi séta,

· társas kapcsolatok fenntartása, kapcsolattartás elősegítése a családdal, 

· szükség esetén a kliens kompetens szakemberhez való irányítása,

· kapcsolattartás intézményekkel,

· szükség szerint az ellátottak érdekében történő konzultáció a szakszolgáltatást végző külső szakemberekkel az esetmegoldás érdekében,

· szolgáltatás fejlesztését segítő szükségletfelmérésben való részvétel,

· az alapvető gondozási, ápolási feladatok, az önálló életvitel fenntartásában az ellátott és lakókörnyezete higiéniás körülményeinek megtartásában való közreműködés mellett a veszélyhelyzetek kialakulásának megelőzése, illetve azok elhárításában való segítségnyújtás,

· az elért eredmények figyelembevételével a gondozási csoportvezető felügyeletével módosítja az egyéni gondozási tervet.
A házi segítségnyújtás adta lehetőségeket elsősorban az idősebb korosztály, az egyedül élők, vagy egészségi okok miatt rászorulók veszik igénybe. Tapasztalataink szerint az idős embereket gondozó családok számára nagy segítséget jelent, ha a hozzátartozók mellett egy szakképzett gondozó is besegít az idős családtag gondozásába.


A 2013. évben 19 új ellátottal kötöttünk megállapodást. Az év folyamán 27 fő kikerült az ellátottak közül. Ennek megfelelően 2013. 12. 31.-én 40 fő ellátása valósult meg 4 fő főállású és 1 mellékállású gondozó segítségével.

Az ellátottak kor és nem szerinti megoszlása:

	Nem, életkor
	18-39
	40-59
	60-64
	65-69
	70-74
	75-79
	80-89
	90-x
	Összesen:

	Férfi
	0
	2
	0
	0
	1
	1
	5
	0
	9

	Nő
	0
	0
	0
	3
	5
	7
	12
	4
	31

	Összesen
	0
	2
	0
	3
	6
	8
	17
	4
	40


A 2013-as év során a gondozók összesen 9326 alkalommal látogatták meg az ellátottakat.

Étkeztetés

Azoknak a szociálisan rászorult személyeknek a legalább napi egyszeri meleg étkezéséről történő gondoskodás, akik azt önmaguknak, illetve önmaguknak és eltartottjaik részére tartósan, vagy átmeneti jelleggel nem képesek biztosítani, ideértve azokat is, akik koruk, egészségi állapotuk, fogyatékosságuk, pszichiátriai betegségük, szenvedélybetegségük, vagy hajléktalanságuk miatt nem képesek az étkezésről más módon gondoskodni.

Az étkeztetés az igénylő szükségleteinek megfelelően biztosított az ebéd

- kiszolgálásával egyidejű helyben fogyasztással,

- elvitelének lehetővé tételével 

- lakásra szállítással.

A feladat ellátást az intézmény napi egyszeri meleg étkezés (ebéd) biztosításával végzi. Lehetőség van az ebéd helyben fogyasztására, ami az idősek klubjában valósul meg, ha az ellátottak igénylik.

Azok, akik önmaguk viszik el az ebédet saját ételhordóban tehetik meg.

Igény szerint lehetőség van különféle diétás étkezések biztosítására is. 

Az ellátás önkéntesen, saját kezdeményezésre vehető igénybe. Az ellátást kezdeményezheti még a háziorvos és a lakókörnyezetből bárki, aki ellátatlan, idős vagy szociálisan rászorult embert észlel.

A szociális alapszolgáltatás személyi térítési díjának megállapításánál a szolgáltatást igénybevevő személy rendszeres havi jövedelmét kell figyelembe venni. 

A térítési díj összege nem haladhatja meg a szolgáltatást igénybevevő jövedelmének 30%-át.

A szállításért fizetendő összeg nincsen benne az étkezés térítési díjában, külön kerül kiszámlázásra azok számára, akik házhoz szállítással igénylik az étkezést. Külterületre a szállítás ingyenes.

Étkeztetés keretén belül ellátottak számának alakulása:

A 2013-as év során 99 új szerződés megkötésére került sor, 48-an kikerültek az ellátottak köréből így 2013. 12. 31.-én 157 fő ellátása valósult meg. Ezek közül 35 fő helyben fogyasztja, vagy elviszi, 122 fő pedig házhoz szállítással jut meleg ebédhez. A házhoz szállítás belterületen a Szolgálat tulajdonában lévő autóval, külterületen pedig a tanyagondnokok közreműködésével valósul meg. 

Az ellátottak kor és nem szerinti megoszlása:

	Nem, életkor
	18-39
	40-59
	60-64
	65-69
	70-74
	75-79
	80-89
	90-x
	Összesen:

	Férfi
	3
	9
	6
	7
	6
	7
	12
	0
	50

	Nő
	0
	5
	7
	8
	20
	16
	44
	7
	107

	Összesen
	3
	14
	13
	15
	26
	23
	56
	7
	157


Az elmúlt év során összesen 28001 adag meleg étel került kisszállításra az igénylők számára.

Idősek nappali ellátása

A Szociális igazgatásról és szociális ellátásról szóló többszörösen módosított 1993.évi III. törvény, valamint a személyes gondoskodást nyújtó szociális intézmények feladatairól és működésük feltételeiről szóló 1/200 ( I.7.) SzCsM rendeletben foglaltak alapján látja el feladatát.

Az idősek klubjában a szociális és mentális támogatásra szoruló, önmaguk ellátására részben képes időskorúak napközbeni gondozását látjuk el. Az ellátottak körében állapotuknak megfelelő életritmust, biztosító szolgáltatást nyújtunk.

A szolgáltatás nyitott formában, családias légkör biztosításával az ellátotti kör és a lakosság számára egyaránt elérhető módon biztosítjuk.

Elsődleges feladataink: hiányzó családi gondoskodás pótlása, főként az idős szociális helyzetének javítása, kulturált körülmények közé juttatása, egyedüllétének megszüntetése, a tétlenséggel járó káros öregség hatások megelőzése, valamint egészségi és higiénés viszonyainak javítása. Tétlenség, feleslegessé válás érzésének feloldása, a mindennapi élet tartalommal való megtöltése. Fontos az önbizalom erősítése, sikerélményt, elismerést nyújtson az idős és ellátásban részesülő embereknek.

A 2013-as év folyamán 24-en részesültek összesen ellátásban, 5 új ellátottal kötöttünk szerződést, 3 fő kikerült az ellátásból, így 2013.12.31.-én 22 ellátott volt.

Az ellátottak kor és nem szerinti megoszlása:

	Nem, életkor
	18-39
	40-59
	60-64
	65-69
	70-74
	75-79
	80-89
	90-x
	Összesen:

	Férfi
	0
	1
	0
	1
	1
	5
	1
	0
	9

	Nő
	0
	0
	0
	1
	5
	4
	3
	0
	13

	Összesen
	0
	1
	0
	2
	6
	9
	4
	0
	22


Az ellátottak összesen 4311 napot töltöttek el az idősek napközijében.

Családsegítő Szolgálat

A családsegítés a szociális munkás és a kliens közötti együttes munkafolyamat, amelynek tartalma és menete a családgondozás során megállapodásban kerül rögzítésre. A megállapodásban az elérendő cél, és az ahhoz elvezető együttműködés módja, a találkozások rendszeressége, és a megvalósítandó feladatok kerülnek rögzítésre. A családsegítés a kliens otthonában, családi környezetében tett látogatások, illetve a családsegítő szolgálatnál folytatott segítő beszélgetés és segítő tevékenységek útján valósul meg. Segítő tevékenységek különösen az esetmunka, a szociális csoportmunka és a közösségi szociális munka.

A családsegítő szolgálatnál dolgozó szociális szakemberek komplex családgondozással igyekeznek elősegíteni a problémák megoldását, és a családok számára nehézséget érintő kérdésekben való megoldást.

A kerületi lakosság részére az alábbi önkéntesen és térítésmentesen igénybe vehető szolgáltatásokat nyújtjuk a Családsegítő Szolgálaton keresztül:

─ egyéni esetkezelés, családgondozás;

─ mentális és életvezetési tanácsadás;

─ pszichológiai tanácsadás, konzultáció,

─ jogi segítségnyújtás, tanácsadás;

─ álláskeresési tanácsadás;

─ társadalombiztosítási ügyintézés;

─ aktív korú rendszeres szociális segélyben részesülők ellátása, gondozása, - rendszeres

kapcsolattartás;

─ adósságkezelési tanácsadás;

─ díjhátralék ügyintézés és tanácsadás;

─ albérlet-közvetítés;

─ mindennapi ügyintézés segítése, szociális információnyújtás;

─ adományközvetítés;

─ szabadidős programok szervezése;

─ nyári táborok szervezése;

─ klubok; csoportok működtetése.

A Családsegítő Szolgálat forgalmi adatai:

Összes megkeresések száma (alkalom): 264

A szolgáltatást igénybevevők száma (fő): 253

A Családsegítő Szolgáltatást igénybevevők nem és korcsoport szerinti megoszlása:

	Nem, életkor
	18-34
	35-49
	50-61
	62-
	Összesen:

	Férfi
	15
	28
	42
	18
	103

	Nő
	51
	29
	39
	31
	150

	Összesen
	66
	57
	81
	49
	253


A családgondozóknál megjelent régi és új esetek probléma szerinti megoszlása:

	Probléma megnevezése
	Esetszám

	Életviteli 
	2

	Családi kapcsolati 
	0

	Lelki, mentális 
	3

	Gyermeknevelési 
	0

	Anyagi 
	0

	Munkanélküliséggel, foglalkoztatással kapcsolatos
	4

	Egészségkárosodás következménye 
	3

	Ügyintézéshez segítségkérés 
	183

	Információkérés
	7

	Lakhatás, hajléktalanság 
	0

	Jogi 
	0

	Krízis 
	0

	Egyéb
	62

	Összesen: 
	264


Fogyatékos Személyek Nappali Ellátása

A fogyatékkal élők nappali ellátása olyan szociális szolgáltatás, amely elsősorban a saját otthonukban élő fogyatékos személyek számára nyújt napközbeni segítséget, közösséget, ebédet, valamint képességfejlesztő foglalkozásokat.

Ahogyan a Szociális törvény fogalmaz:

A fogyatékkal élők nappali intézménye „a harmadik életévüket betöltött, önkiszolgálásra részben képes vagy önellátásra nem képes, de felügyeletre szoruló fogyatékos, illetve autista személyek részére biztosít lehetőséget a napközbeni tartózkodásra, társas kapcsolatokra, valamint az alapvető higiéniai szükségleteik kielégítésére, továbbá igény szerint megszervezi az ellátottak napközbeni étkeztetését.”

Az intézményi szolgáltatás célja:

- családjával élő fogyatékos személyek nappali ellátása,

- esélyegyenlőségük biztosítása, érvényesítése, önértékelésük elősegítése,

- kirekesztődés megakadályozása, a társadalmi integráció elősegítése,

- önálló életvitelre részben képes személyek minél magasabb szintű ellátása,

- meglévő képességeik szinten tartása,

- közösségi kapcsolataik fejlesztése, ezáltal életminőségük javítása

- a családok tehermentesítése,

- szociális foglalkoztatás lehetősége,

- igény szerinti étkezés biztosítása,

- speciális és gyógytorna igénylése,

- szabadidős-, és kulturális foglalkozás,

- képességfejlesztő és szinten tartó foglalkozások.
A fenti célok megvalósításhoz a személyi és tárgyi feltételek biztosítottak.

A fogyatékos személyek nappali intézményében önellátásra részben képes, vagy önellátásra nem képes és felügyeletre szoruló halmozottan fogyatékos, illetve autista személy részére is biztosítható szolgáltatás.

Az ellátottak sérültsége a fogyatékossági ágak teljes spektrumát lefedi (hallás-, látás-, mozgás-, értelmi és egyéb sérültek). 

A foglalkoztatás keretén belül megrendezésre kerültek – heti rendszerességgel – az évszakokhoz kapcsolódó programok. Rendszeres kézműves és rekreációs foglalkozásokat szervezünk (ezek között kreatív klub, mozi délután, ünnepekre való felkészülés, társasjátékok, újság és könyvolvasás, internet használat, bolhapiac szerepelnek), melyeket intézménylátogatásokkal is kiegészítettük. 

Szakmai feladataink közé tartozik az egészségügyi ellátásokhoz való hozzájutás megszervezése, az egészségnevelés, mentális gondozás megvalósítása (gyógytorna, egészségbazár, teaház programokon keresztül). Végzünk még életvezetési tanácsadást, és segítséget nyújtunk a hivatalos ügyek intézésében, valamint a közszolgáltatásokhoz való hozzáférésben. 

Az év során egészség megőrző készülékek is beszerzésre kerültek ügyfeleink számára.

A 2013-as év során 7 új ellátottal kötöttünk megállapodást, 7 fő ellátása megszűnt, így 2013.12.31.-én az ellátotti létszám 24 fő volt.

Az ellátottak kor és nem szerinti megoszlása:

	Nem, életkor
	18-39
	40-59
	60-64
	65-69
	70-74-
	75-79
	80-89
	90-x
	Összesen:

	Férfi
	13
	2
	0
	0
	0
	0
	0
	0
	15

	Nő
	8
	1
	0
	0
	0
	0
	0
	0
	9

	Összesen
	22
	2
	0
	0
	0
	0
	0
	0
	24


Az ellátottak összesen 6207 napon voltak jelen a napköziben.

A 2013-as év során a szakképzett és odaszánt munkatársainak köszönhetően sikerült megfelelően ellátni a feladatokat és minőségi ellátást biztosítani az ellátottaknak. 

A különböző területeken dolgozó munkatársak együttműködve látják el a feladatot, így gördülékenyen folyik a munka. Az támogató szolgálat, mint új ellátás is jól beépült a szolgáltatási rendszerünkbe, igénybevétele folyamatos, sőt sokkal nagyobb az igény, mint amit a kereteink engednek biztosítani. 

Jelenleg is folyamatban van a TÁMOP-549-es Önkormányzattal konzorciumban megvalósuló pályázat, mely az alapellátások modernizációját, működésük összehangolását segíti, annak érdekében, hogy a felmerülő igényekre sokkal hatékonyabban tudjunk válaszolni.

A továbbiakban is kitűzött célunk az ellátás minőségének folyamatos szinten tartása, igénybevevő központú szemlélet fejlesztése, a városban élők szükségleteinek felismerése és az adódó problémákban hatékony segítségnyújtás.

Kiskőrös, 2014. április 10.

                                                               Opauszki György

                                                                  intézményvezető

